Дыягнастычная работа № 1 да раздзела «Значэнне слова»

Прачытайце тэкст.

*Аднаго разу пацікавіўся Верабейка ў Сарокі:*

*— Праўда, што ёсць словы ветлівасці?*

*— Ёсць, — пацвердзіла Сарока.*

*— Ты мне іх назаві, а я вывучу, — папрасіў Верабейка.*

*— Няма калі. Са сваякамі трэба сустрэцца, — адказала Сарока. — Я словы ветлівасці на лісток паперы напішу, а ты потым сам вывучыш.*

*Сарока запісала ветлівыя словы: “добрай раніцы”, “наведвайцеся часцей”, “бывайце здаровы”, “усяго найлепшага”, “да скорай сустрэчы”, “добрай ночы”, “скорай папраўкі”, “даруйце, калі ласка”, “не крыўдуйце”, “добры дзень”, “прывітанне”, “дзякуй”.*

*Сарока паляцела, а Верабейка словы ветлівасці стаў вучыць. Усе-ўсе вывучыў, да адзінага, так, як было напісана.*

*Выйшаў на двор, Варону сустрэў.*

*— Добрай раніцы, цётка Варона, — прывітаўся.*

*— Прывітанне, Верабейка, — зірнула на яго Варона, павярнулася і ў лес паляцела.*

*Крыху пастаяў Верабейка і пайшоў далей. Бачыць: Сінічка ляціць.*

*— Добры дзень! Куды ляціш, Сінічка? — пацікавіўся.*

*— Сябры чакаюць. У суседні лес на экскурсію хочам злятаць, — паведаміла Сінічка.*

*— Да скорай сустрэчы. Усяго найлепшага, — пажадаў Верабейка.*

*Сінічка паглядзела на яго, пакруціла дзюбай і паляцела далей.*

*“Нібы на дзівака глядзелі на мяне Варона і Сінічка”, — падумаў Верабейка і паскакаў далей. А насустрач Шпак цягнецца, кульга´е.*

*— Дзядзька Шпак, вам лапка баліць? — вырашыў паспачуваць Верабейка.*

*— Яшчэ як баліць! — уздыхнуў Шпак.*

*— Вы не бядуйце. Перастане.*

*— У бальніцу іду, — сказаў Шпак. — У бальніцы мне лапку абавязкова вылечаць.*

*— Скорай папраўкі, — пажадаў Верабейка.*

Паводле А. М. Якімовіча[[1]](#footnote-1)

1. Знайдзіце і падкрэсліце ў тэксце сказы, якія пацвярджаюць, што Верабейка хоча быць ветлівым.

2. У якой частцы казкі ёсць пацвярджэнне таго, што Верабейка клапоціцца пра іншых, спачувае? Выберыце і адзначце “✓” правільны адказ.

□ Частка, у якой расказваецца пра сустрэчу з Варонай.

□ Частка, у якой расказваецца пра сустрэчу з Сінічкай.

□ Частка, у якой расказваецца пра сустрэчу са Шпаком.

3. Што з’яўляецца доказам таго, што Верабейка сапраўды засвоіў ветлівыя словы? Запішыце адказ.

**Адказ:**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4. З якой мэтай напісаны тэкст? Выберыце і адзначце “✓” правільныя адказы.

□ Пазнаёміць з ветлівымі словамі;

□ расказаць пра птушак;

□ паказаць сітуацыі, у якіх неабходна ўжываць ветлівыя словы;

□ расказаць пра Верабейку.

5. У тэксце сустракаюцца ветлівыя выразы і словы. Выберыце тыя з іх, якія можна ўжываць пры сустрэчы і развітанні. Запоўніце табліцу.

|  |  |
| --- | --- |
| **Пры сустрэчы** | **Пры развітанні** |
| **\_\_\_\_\_\_\_\_\_\_\_\_\_\_\_\_\_\_** | **\_\_\_\_\_\_\_\_\_\_\_\_\_\_\_\_\_\_** |
| **\_\_\_\_\_\_\_\_\_\_\_\_\_\_\_\_\_\_** | **\_\_\_\_\_\_\_\_\_\_\_\_\_\_\_\_\_\_** |
| **\_\_\_\_\_\_\_\_\_\_\_\_\_\_\_\_\_\_** | **\_\_\_\_\_\_\_\_\_\_\_\_\_\_\_\_\_** |
| **\_\_\_\_\_\_\_\_\_\_\_\_\_\_\_\_\_****\_\_\_\_\_\_\_\_\_\_\_\_\_\_\_\_\_\_** | **\_\_\_\_\_\_\_\_\_\_\_\_\_\_\_\_\_\_****\_\_\_\_\_\_\_\_\_\_\_\_\_\_\_\_\_\_** |

6. Падбярыце і запішыце назву да казкі.

**Адказ:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

7. Міша атрымаў заданне дапоўніць верш Уладзіміра Андрэевіча Паўлава[[2]](#footnote-2) ветлівымі словамі, якія сустрэліся ў тэксце вышэй. Дапамажыце хлопчыку выканаць заданне.

Век дзяліся тым, што маеш, —

Хлебам-соллю, казкай-краскай.

Ну а ў госці запрашаеш,

Гавары ўсім:

— \_\_\_\_\_\_\_\_\_\_\_\_\_\_\_\_\_\_\_\_\_\_!

А з табой як тое будзе,

То за шчодры знак усякі

Пакланіся добрым людзям

І скажы ім шчыра:

— \_\_\_\_\_\_\_\_\_\_\_\_\_\_\_\_\_!

8. Да чаго заклікае Уладзімір Андрэевіч Паўлаў у вершы? Сфармулюйце адказ.

Быць \_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_\_\_.

9. Уявіце, што вам неабходна звярнуцца да супрацоўніка бібліятэкі, каб знайсці патрэбную кнігу. Дапоўніце размову неабходнымі выразамі.

— \_\_\_\_\_\_\_\_\_\_\_\_\_\_\_\_\_\_\_\_\_! Скажыце, \_\_\_\_\_\_\_\_\_\_\_\_\_\_\_\_\_\_\_\_, дзе я магу знайсці кнігу беларускага пісьменніка Аляксея Мікалаевіча Якімовіча “Казкі-падказкі”?

— Гэта кніга стаіць на другім стэндзе на трэцяй паліцы.

— \_\_\_\_\_\_\_\_\_\_\_\_\_\_\_\_\_\_\_\_\_ за дапамогу!

10. Пра якога чалавека можна сказаць, што ён ветлівы? Запішыце адказ.

**Адказ:**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Дыягнастычная работа № 2 да раздзела “Склад слова”

Тэкст № 1

Прачытайце тэкст.

*Што такое прыстаўка? Гэта слова мае некалькі значэнняў. Гэта тое, што прыстаўлена, далучана да чаго-небудзь. Ёсць і іншае значэнне — частка слова, якая стаіць перад коранем. Мы прыстаўляем яе да каранёў і атрымліваем словы з новым значэннем: -бег —* ***па****бег,* ***пры****бег,* ***вы****бег,* ***пера****бег і інш.*

*Ёсць у беларускай мове слова верыць — быць перакананым, упэўненым у чым-небудзь. Калі трэба ўпэўніцца ў правільнасці чаго-небудзь — трэба* ***пра****верыць. А калі і праверка не дала жаданых вынікаў — трэба праверыць яшчэ раз,* ***перапра****верыць. Вось і атрымалася слова з дзвюма прыстаўкамі.*

1. Колькі значэнняў мае слова “прыстаўка”? Абвядзіце лічбу з правільным адказам.

1 2 3

2. Запоўніце схему з апорай на прапанаваны тэкст.

|  |  |  |  |  |
| --- | --- | --- | --- | --- |
| частка \_\_\_\_\_\_\_\_\_\_ |  | прыстаўка |  | знаходзіцца \_\_\_\_\_\_\_\_\_\_\_\_\_\_\_\_ |
|  |  |  |  |  |
|  | утварае \_\_\_\_\_\_\_\_\_\_\_\_\_\_\_\_\_\_\_\_ |  |

3. Пра што новае вы даведаліся з тэксту? Запішыце адказ.

**Адказ:**

4. Алеся размеркавала словы на дзве групы. Адзначце “✓” групу слоў з дзвюма прыстаўкамі.

|  |  |  |
| --- | --- | --- |
| бессардэчны |  | бязвыхадны |
| бяскрылы |  | безразмерны |
| бясстрашны |  | беспрасветны |

□ □

Тэкст № 2

Прачытайце размову, якая адбылася ў класе.

*— Падабраць магчымыя прыстаўкі да аднаго кораня не так ужо лёгка, — прызнаецца Вадзік.*

*— А падабраць патрэбную прыстаўку да пэўнага слова ў пэўным тэксце — яшчэ цяжэй, — пацвярджае Таня. — Калі пішу сачыненне ці расказваю што-небудзь — памыляюся, не тыя прыстаўкі ўжываю. Праўда, Ася Пятроўна?*

*— Так, — згаджаецца настаўніца, — і не толькі ты. Каб не памыляцца, трэба дакладна ўяўляць сабе сэнс слова, змест усяго выразу, якія хочаш сказаць ці напісаць. І, вядома, сэнс самой прыстаўкі.*

*— А хіба прыстаўкі маюць сэнс? Гэта ж не цэлыя словы, а толькі часткі слоў.*

*— А вось паслухайце, я прачытаю вам адну гісторыю.*

*Настаўніца прачытала загаловак “Ці ведаеш ты пра?..” і зрабіла паўзу. Пасыпаліся пытанні: пра што? пра каго?*

*— Пра… — паўтарыла яна, — проста пра.*

*— Ёсць, здаецца, такая рэчка…*

*— Так, у Разанскай вобласці. Але не аб ёй будзе гутарка, а…*

*— Ёсць прыстаўка* ***пра-****! I прыназоўнік, — здагадаўся нехта.*

*— Вось-вось, — падхапіла настаўніца, — прыстаўка. Паслухайце, што яна расказвае пра сябе:*

*“Часцей за ўсё я далучаюся да дзеясловаў. Я надаю слову пэўнасць, удакладняю яго ўспрыманне; адзначаю закончанасць дзеяння (****пра****гнаў), працягласць ў часе (****пра****блукаў), адлегласці (****пра****плыў) і інш. У мяне, як і ў кожнай прыстаўкі, свае магчымасці і абавязкі, а мяне часам прымушаюць выконваць чужыя або блытаюць. Напрыклад, ёсць слова* ***па****верка (пераклічка), а некаторыя вучні гавораць і пішуць* ***пра****верка.*

*Акрамя дзеясловаў, вы можаце сустрэць мяне ў назоўніках, прыметніках”.*

В. І. Паўлоўская[[3]](#footnote-3)

5. З якой мэтай настаўніца расказала вучням гісторыю? Адзначце “✓” правільны адказ.

□ Паказаць, што ў беларускай мове шмат слоў з прыстаўкай *пра-*;

□ пазнаёміць са значэннем прыстаўкі *пра-*;

□ навучыць адрозніваць прыстаўку *пра-* ад прыназоўніка *пра*.

6. Што неабходна ведаць, каб дакладна ўжываць словы ў размове? Знайдзіце і падкрэсліце адказ на пытанне ў тэксце.

7. У тэксце адзначаецца, што словы “паверка” і “праверка” маюць розныя значэнні. Складзіце і запішыце сказы з гэтымі словамі.

**Адказ**:

8. У залежнасці ад значэння дзеясловаў, якое надае ім прыстаўка *пра-*, размяркуйце іх на дзве групы.

Праляцець, прагрэць, прасеяць, праскочыць.

|  |  |  |
| --- | --- | --- |
|  |  |  |
|  |  |  |

9. У тэксце адзначаецца, што прыстаўка *пра-* сустракаецца і ў назоўніках. Знайдзіце і падкрэсліце лішні назоўнік у прапанаваным радзе слоў.

Прадзед, прадавец, праўнучка, прарадзіма, праўнук.

10. Запішыце два пытанні, на якія вы хацелі б атрымаць адказ па тэме прапанаваных тэкстаў.

**Адказ:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Якімовіч, А. М. Ветлівыя словы: казкі : для дзяцей малодш. шк. узросту /
А. М. Якімовіч ; маст. М. Навіцкая. — Мінск : Народная асвета, 2019. — С. 20–22. [↑](#footnote-ref-1)
2. Паўлаў, У. А. Хто знае — адгадае: вершы, забаўлянкі-пазнаванкі, загадкі, казкі : для дзяцей / У. А. Паўлаў. — Мінск : Юнацтва, 1997. — С. 4. [↑](#footnote-ref-2)
3. Паўлоўская, В. І. Мова: цікава і займальна / В. І. Паўлоўская. — Мінск : Народная асвета, 1989. — С. 109, 110. [↑](#footnote-ref-3)